FI Euroopan unionin virallinen lehti C 366/112

KERTOMUS

Euroopan GNSS-viraston tilinpäätöksestä varainhoitovuodelta 2010 sekä viraston vastaukset

2011/C 366/20

JOHDANTO

1. Euroopan GNSS-virasto (jäljempänä ’virasto’) perustettiin 12 päivänä heinäkuuta 2004 annetulla neuvoston asetuksella (EY) N:o 1321/2004 (1). Brysselissä sijaitsevan viraston tehtävänä on huolehtia eurooppalaisiin GNSS-ohjelmiin (Global Navigation Satellite System) liittyvien julkisten etujen valvonnasta ja toimia ohjelman sääntelyviranomaisena Galileo-ohjelman käyttöönotto- ja käyttövaiheessa. Euroopan parlamentin ja neuvoston 9 päivänä heinäkuuta 2008 antamalla asetuksella (EY) N:o 683/2008 (2) rajoitettiin viraston vastuu Galileo-järjestelmien turvallisuuden valvontaan ja niiden kaupallistamisen valmisteluun. Virasto tunnettiin vuoteen 2010 saakka nimellä eurooppalaisen GNSS-järjestelmän valvontaviranomainen (3).

2. Viraston talousarvio oli 15,9 miljoonaa euroa varainhoitovuonna 2010, kun se edellisenä vuonna oli 44,4 miljoonaa euroa. Virastossa työskenteli vuoden lopussa 42 henkilöä, edellisenä vuonna henkilöstön määrä oli 35.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (4), joka sisältää ”tilinpäätösasiakirjat” (5) ja ”selvityksen talousarvion toteuttamisesta” (6)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (7) 185 artiklan 2 kohdan mukaisesti.

Toiminnanjohtajan vastuu

5. Tulojen ja menojen hyväksyjänä toiminnanjohtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (8). Toiminnanjohtajan vastuulla on kehittää (9) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (10), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (11) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva huomautuksia sisältävälle tarkastuslausumalle tilien luotettavuudesta sekä lausumalle tilien perustana olevien toimien laillisuudesta ja asianmukaisuudesta.

Perusteet huomautuksia sisältävälle lausumalle tilien luotettavuudesta

10. Virasto hankki vuoden 2010 aikana aineellista käyttöomaisuutta (12) Galileo-ohjelmaan (13) liittyen yhteensä 4,4 miljoonan euron arvosta. Viraston on määrä siirtää asianomaiset omaisuuserät Euroopan komissiolle. Omaisuuserät on kirjattu tutkimusmenoihin, vaikka ne olisi pitänyt luokitella siirrettäväksi varallisuudeksi. Tämän seurauksena käyttöomaisuuden määrä on ilmoitettu 4,4 miljoonaa euroa liian pienenä ja myös tuloslaskelma saman verran liian pienenä.

Huomautuksia sisältävä lausuma tilien luotettavuudesta

11. Tilintarkastustuomioistuin katsoo, että viraston tilinpäätös (14) antaa kohdassa 10 kuvatun tilanteen vaikutusta lukuun ottamatta olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

12. Tilintarkastustuomioistuin katsoo, että viraston 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

13. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

14. Seitsemänteen puiteohjelmaan liittyvien, Galileo-ohjelman toiseen ehdotuspyyntöön perustuvien avustusmenettelyiden (talousarvio 26 miljoonaa euroa) yhteydessä sovelletussa arviointiprosessissa ei tehty selvää eroa valinta- ja ratkaisuperusteiden välillä. Hakijoiden taloudellisten valmiuksien arviointiperusteita ei määritetty. Avustuksen enimmäisosuus vahvistetaan hakijan aseman perusteella, mutta virasto ei tarkistanut hakijoiden asemaa.

15. Kuudenteen puiteohjelmaan liittyvän kolmannen ehdotuspyynnön osalta havaittiin, että kahden tarkastetun avustussopimuksen tapauksessa edunsaajien toimittamat menoilmoitukset eivät perustuneet todellisiin menoihin vaan olivat vakiomääräisiä. Tämä on vastoin periaatetta, jonka mukaan EU:n rahoitusosuuksien tarkoituksena ei saa olla voiton tuottaminen.

16. Viidessä tarkastetussa avustuksessa, jotka liittyivät lähinnä kuudenteen puiteohjelmaan, havaittiin täytäntöönpanoviiveitä, joiden kesto vaihteli yhden ja kolmen vuoden välillä. Sopimusten arvon havaittiin vähitellen kasvaneen alkuperäisestä määrästä.

17. Asetuksen (EY) N:o 683/2008 voimaantulon jälkeen useimmat EGNOS- ja Galileo-ohjelmiin liittyvät toimet ja omaisuuserät siirrettiin komissiolle joulukuussa 2009. Viraston hallussa ollutta, Euroopan avaruusjärjestöltä saatavaan tekniseen tukeen liittyvää kahden miljoonan euron erää koskeva tilanne oli määrittämättä vielä 31. joulukuuta 2010.

MUUT KYSYMYKSET

18. Tarkastettujen henkilöstön valintamenettelyiden yhteydessä ei määritetty pisterajoja, jotka ehdokkaiden oli saavutettava saadakseen kutsun kirjallisiin kokeisiin ja haastatteluihin tai tullakseen merkityksi varallaololuetteloon. Tällaiset käytännöt vaaransivat rekrytointimenettelyjen avoimuuden.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 25. lokakuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 246, 20.7.2004, s. 1.

(2) EUVL L 196, 24.7.2008, s. 1.

(3) Liitteessä esitetään tiedotustarkoituksessa yhteenveto viraston vastuualueista ja toiminnoista.

(4) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(5) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää talousarvion toteutumalaskelman liitteineen.

(7) EYVL L 248, 16.9.2002, s. 1.

(8) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(9) Asetus (EY, Euratom) N:o 2343/2002, 38 artikla.

(10) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan viraston varainhoitoasetukseen.

(11) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(12) Satelliitin magneettivääntimet, satelliitin moottorit, satelliitin polttoainesäiliöt (käytetään lentotestauksessa) ja maassa olevat rubidium-atomikellot (täyden operationaalisen kyvyn omaava lennon maasegmentti).

(13) Asetus (EY) N:o 683/2008) eurooppalaisten satelliittinavigointiohjelmien (EGNOS ja Galileo) toteuttamisesta.

(14) Lopullinen tilinpäätös laadittiin 16. syyskuuta 2011 ja tilintarkastustuomioistuin vastaanotti sen 3. lokakuuta 2011. Lopullinen tilinpäätös esitetään sivustoilla http://eca.europa.eu ja http://www.gsa.europa.eu.

LIITE Еuroopan GNSS-virasto (Bryssel) Vastuualueet ja toiminnot Perussopimuksen mukainen unionin toimivalta — Kasvua ja työllisyyttä tukeva kilpailukyky. Viraston toimivaltuudet (Euroopan parlamentin ja neuvoston asetus (EU) N:o 912/2010, annettu 22 päivänä syyskuuta 2010) Tavoitteet — Hallinnoida eurooppalaisiin GNSS-ohjelmiin liittyviä julkisia etuja — toimia eurooppalaisten GNSS-ohjelmien sääntelyvirastona. Tehtävät Viraston on a. varmistettava turvallisuusjärjestelyjen hyväksyminen ja Galileon turvallisuuskeskuksen toiminta b. edistettävä järjestelmien kaupallistamisen valmistelua, mukaan lukien tarvittava markkina-analyysi c. suoritettava muita komission sille osoittamia tehtäviä. Hallinto 1 – Hallintoneuvosto Kokoonpano — yksi edustaja kustakin jäsenvaltiosta — yksi komission edustaja. Tehtävät — nimittää toiminnanjohtajan — hyväksyy vuotuisen työohjelman — hyväksyy talousarvion — vahvistaa viraston toimintaa ja näkymiä koskevan vuosikertomuksen. 2 – Toiminnanjohtaja Hallintoneuvosto nimittää. 3 – Järjestelmän suoja- ja turvallisuuskomitea Yksi edustaja kustakin jäsenvaltiosta ja yksi komission edustaja. 4 – Ulkoinen tarkastus Tilintarkastustuomioistuin. 5 – Vastuuvapauden myöntävä viranomainen Parlamentti myöntää vastuuvapauden neuvoston suosituksesta. Viraston resurssit vuonna 2010 (2009) Lopullinen talousarvio 15,9 (44,4) miljoonaa euroa; määrä koostuu unionin tuesta, josta komission myöntämää toimintatukea 8,7 (7,4) miljoonaa euroa ja komission myöntämiä toimintavaroja 7,2 (37) miljoonaa euroa. Henkilöstö 31. joulukuuta 2010 (2009) Henkilöstötaulukossa 28 (23) virkaa, joista täytettyjä: 26 (23). sekä 14 (12) muuta tointa (sopimussuhteinen henkilöstö, työkomennuksella olevat kansalliset asiantuntijat), joista täytettyjä 14 (12). Ennakoitu henkilöstömäärä: 42 (35) Henkilöstön kokonaismäärä 31. joulukuuta 2010: 40 (35) henkilöstön jäsentä, joiden osalta tehtävät jakaantuvat seuraavasti: operatiiviset tehtävät: 18 (14) hallinnolliset tehtävät: 14 (12) sekalaiset tehtävät: 8 (9) Tuotteet ja palvelut vuonna 2010 Ohjelmat — EGNOS- ja Galileo-ohjelmien täytäntöönpanoa koskeva tuki Euroopan komissiolle. Järjestelmien turvallisuus — Galileo- ja EGNOS-järjestelmien turvallisuus — Julkisesti säännelty palvelu PRS, PRS:n käyttäjäsegmentin valmistelu — Galileo-turvallisuusvalvontakeskus GSMC — GNSS-teknologian valvontajärjestely. Markkinoiden kehittäminen — EGNOS-järjestelmän markkinoille pääsy — kansainvälinen toiminta (Latinalainen Amerikka, Israel, Kiina, Afrikka) — tiedotus ja lähityö (EGNOSin tietoportaali, ”Galileo-järjestelmän kehittäminen 2009” -tapahtuma). Tutkimus ja kehittäminen — Tutkimuksen kuudennen ja seitsemännen puiteohjelman yhteydessä toteutettavien hankkeiden hallinnointi (ensimmäinen ja toinen ehdotuspyyntö) — osaamisen hallintaa ja levittämistä koskevan verkkotyökalun toteuttaminen/päivittäminen. Lähde: Viraston toimittamat tiedot.